FEILOPERERT: Susanne Nordbø ble feiloperert, men er bedre etter behandling i Danmark. Foto: PRIVAT

Susanne (23): «Drømmen min er å få løpe igjen»

(VG Nett) Her er lesernes egne erfaringer med det norske helsevesenet.

Anders Park Framstad



May Linn Gjerding

Mona Grivi Norman

Oppdatert 30. mai 2011

Artikkelen er over ni år gammel

Kontakt Arild Myhre, May Linn Gjerding, Mona Grivi Norman og Anders Park Framstad. Vis mer

Flere hundre mennesker har skrevet inn til VG Nett etter at vi mandag morgen presenterte oversikten over feilbehandlinger i det norske helsevesenet. De 40 sakene redaksjonen omtalte, har nå blitt supplert av både unge og gamle, som har delt sine erfaringer med oss og våre lesere.

OVERSIKT: Se de flere hundre sakene her!

Anslag utført for Helsedepartementet viser at så mange som 2000 personer årlig dør grunnet feilbehandling på norske sykehus.

Har du selv blitt utsatt for tabber eller feil i helsevesenet? Del din historie her!

Ytterligere 15 000 skades for livet, blant dem Susanne Nordbø fra Bergen. Hun ønsker å fortelle sin historie for å vise andre at det viktigste ikke er å gi opp håpet.

- Hadde jeg fulgt de rådene jeg fikk, hadde jeg ligget strak i sengen den dag i dag. Men jeg tenkte «pokker heller», sier Nordbø til VG Nett.

Fikk hjelp i Danmark

Den aktive håndballspilleren og elektrikerlærlingen gjennomgikk en hofteoperasjon i 2005. Det som skulle være en kjapp tur på sykehuset, ble imidlertid starten på en flere år lang kamp for å komme seg på beina igjen.

Etter å ha vært sengeliggende en lengre periode, fant Nordbø informasjonen til en dansk hofteekspert på internett. Hun tok kontakt, og gjennomgikk to operasjoner i Danmark. Dette fikk hun dekket av det norske helsevesenet. Hun er nå under opptrening etter et tredje inngrep.

- Vi er glad for at Susanne Nordbø kunne få hjelp i Danmark, sa klinikkoverlege Ove Furnes ved Ortopedisk klinikk på Haukeland Universitetssykehus til BT i 2008.

Legene opplyser Nordbø aldri vil bli helt frisk igjen, men livskvaliteten er vesentlig forbedret. Hun har fått medhold av Norsk Pasientskadeerstatning, men de har fortsatt ikke kommet til enighet om erstatningsutmålingen.

- Drømmen min er å få løpe igjen, dog den drømmen er veldig lite realistisk, skriver 23-åringen.

Nordbø har tidligere fortalt sin historie til lokalavisene i Bergen.

- Jeg fikk så mye positivt tilbake. Det går an å gjøre litt selv. Etter at jeg fant legen støttet Haukland meg og betalte alt, sier hun.

Saken fortsetter under bildet ...

SNAKKER UT: VG Netts lesere deler sine helseerfaringer med andre. Foto: Skjermdump

Sendt hjem med virus

Ida og Aleksander Edvardsen skriver at deres datter Rikke fem måneder gammel fikk akutte pusteproblemer. Ifølge foreldrene var hun blek og hvit rundt munnen.

SENDT HJEM: Foreldrene frykter at Rikke Edvardsen var døden nær etter feildiagnostisering. Foto: PRIVAT

På legevakten ble foreldrene informert om at babyen hadde lungebetennelse, og fikk med seg medisiner for dette.

Den påfølgende natten ble datteren dårligere, og de dro tilbake. I møtet med en ny lege ble datteren umiddelbart innlagt.

- Hun hadde RS-virus, kunne nesten ikke puste selv og måtte ha oksygenmaske, skriver foreldrene.

I dag er Rikke Edvardsen ni måneder gammel, og i fin form.

Varig skadet

- GLEMT: Mette Simonsen hadde prolaps. Foto: PRIVAT

Mette Simonsen skriver at hun ble lam fra livet og ned etter en innleggelse i 2008. Hun hevder at hun hadde prolaps, men ble innlagt uten skikkelig undersøkelse - og først operert før to døgn senere.

Hun forteller at hun sliter med flere fysiske plager som følge av sen behandling.

- Dette er varig skade, som jeg sliter veldig med, skriver hun.

- Ønsker å skåne andre

Pasientombud Knut Fredrik Thorne i Akershus er ikke overrasket over det høye antallet henvendelser VG Nett har mottatt.

- Nei, det er jeg ikke. Antallet som skades alvorlig hvert år beregnes til 15.000 mennesker. Det er fryktelig mange, og disse tallene et tegn på det, sier Thorne.

Les også: - Halvparten av feilene kan forebygges

Han er heller ikke forbauset over at mange velger å stå fram med sine historier.

- Det er også noe jeg erfarer som pasientombud. Når folk tar kontakt etter at noe har gått galt, er deres ønske ofte å bidra til at deres opplevelser ikke skal skje igjen. Veldig mange oppgir som grunn til å ta saken videre, at de ikke ønsker at andre skal måtte gå gjennom det samme som dem.

Historiene som er gjengitt i denne saken er publisert etter godkjenning fra de involverte.

Publisert: 30.05.11 kl. 20:21 Oppdatert: 30.05.11 kl. 21:08

Mer om Ødelagt i helsevesenet